Na temelju članka 15. Zakona o javnoj nabavi („Narodne novine“ broj 120/16, 114/22, 48/26) i članka 31. Statuta Općine Vrpolje („Službeni vjesnik Brodsko-posavske županije“ br. 13/22 i 37/22 i „Službeni glasnik Općine Vrpolje“ broj 10/23, 13/25), Općinsko vijeće Općine Vrpolje na svojoj __. sjednici održanoj __. _________ 2026. godine donijelo je

PRAVILNIK
O PROVEDBI POSTUPAKA JEDNOSTAVNE NABAVE

I. OPĆE ODREDBE
Članak 1.
(1) Ovim Pravilnikom uređuju se pravila, uvjeti i postupci provedbe jednostavne nabave robe i usluga te provedbe projektnih natječaja Općine Vrpolje (u daljnjem tekstu: Naručitelj) procijenjene vrijednosti manje od 50.000,00 eura bez PDV-a te radova procijenjene vrijednosti manje od 100.000,00 eura bez PDV-a. 
(2) Jednostavna nabava iz stavka 1. ovoga članka predstavlja nabavu do vrijednosti pragova iz članka 12. stavka 1. ZJN 2016 na koju se, osim članka 15. ZJN 2016, ZJN 2016 ne primjenjuje (u daljnjem tekstu: jednostavna nabava).
(3) U provedbi postupaka jednostavne nabave Naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(4) Postupci jednostavne nabave provode se na način koji osigurava učinkovitu nabavu te ekonomično, svrhovito i zakonito trošenje proračunskih sredstava.
(5) Cijeli tijek postupka jednostavne nabave mora biti dokumentiran.
(6) Na pitanja koja nisu uređena ovim Pravilnikom na odgovarajući se način primjenjuju odredbe ZJN 2016, drugi važeći propisi te interni akti Naručitelja koji se odnose na predmet nabave.
(7) Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.
II. SPRJEČAVANJE SUKOBA INTERESA
Članak 2.
(1) Na sprječavanje sukoba interesa u postupcima jednostavne nabave na odgovarajući se način primjenjuju odredbe članaka 75. do 83. ZJN 2016.
(2) Naručitelj je dužan poduzeti odgovarajuće mjere radi sprječavanja, prepoznavanja i uklanjanja sukoba interesa u svim fazama postupka jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(3) U svrhu sprječavanja sukoba interesa Naručitelj je obvezan evidentirati sve okolnosti koje mogu predstavljati sukob interesa, osigurati izuzeće osobe kod koje postoji stvarni ili potencijalni sukob interesa, poduzimati druge potrebne mjere radi osiguranja jednakog postupanja prema svim gospodarskim subjektima te primijeniti odredbe posebnih propisa koji uređuju to područje.
III. ANALIZA TRŽIŠTA
Članak 3.
(1) Prije pokretanja postupka jednostavne nabave provodi se analiza tržišta.
(2) Analiza tržišta obuhvaća prikupljanje informacija o predmetu nabave, dostupnim gospodarskim subjektima na tržištu, okvirnim cijenama te drugim okolnostima koje mogu utjecati na uvjete nabave.
(3) Analiza tržišta provodi se u opsegu koji je razmjeran vrijednosti i složenosti predmeta nabave, u skladu s raspoloživim proračunskim sredstvima i potrebama Naručitelja. 
(4) Analiza tržišta može se provoditi analizom javno dostupnih podataka (npr. EOJN RH, Službenom listu Europske unije), analizom prethodno provedenih postupaka javne nabave, pretraživanjem dostupnih tržišnih izvora i internet stranica gospodarskih subjekata, kao i savjetovanjem s tržištem putem upućivanja upita gospodarskim subjektima, prikupljanja informativnih ponuda ili na drugi primjeren način.
(5) Prikupljene informacije ne smiju dovesti do narušavanja tržišnog natjecanja niti do povrede načela transparentnosti i jednakog postupanja prema gospodarskim subjektima.
IV. PLAN NABAVE 
Članak 4.
(1) U Plan nabave unose se svi predmeti nabave čija je procijenjena vrijednost bez PDV-a jednaka ili veća od 5.000,00 eura.
(2) Plan nabave donosi se i ažurira sukladno odredbama ZJN 2016.
V. PROVOĐENJE POSTUPKA JEDNOSTAVNE NABAVE 
Članak 5.
Postupak jednostavne nabave iz članka 7. ovog Pravilnika provodi službenik Naručitelja kojem se to nalazi u opisu poslova radnog mjesta dok postupke jednostavne nabave iz članka 8. ovog Pravilnika provodi stručno povjerenstvo. 
VI. STRUČNO POVJERENSTVO
Članak 6.
(1) Postupak jednostavne nabave provodi stručno povjerenstvo za jednostavnu nabavu koje Odlukom o  pokretanju postupka jednostavne nabave i imenovanju stručnog povjerenstva za provedbu postupka nabave imenuje Općinski načelnik, osim postupaka iz članka 7. ovog Pravilnika. 
(2) Stručno povjerenstvo se sastoji od najmanje tri člana. 
(3) Članovi stručnog povjerenstva ne moraju posjedovati važeći certifikat u području javne nabave.
VII. JEDNOSTAVNA NABAVA ROBE, USLUGA I RADOVA TE PROVEDBA PROJEKTNIH NATJEČAJA ČIJA JE PROCIJENJENA VRIJEDNOST MANJA OD 15.000,00 EURA
Članak 7.
(1) Jednostavna nabava robe, usluga i radova te provedba projektnih natječaja procijenjene vrijednosti manje od 5.000,00 eura bez PDV-a provodi se izdavanjem narudžbenice, prema izboru Naručitelja, na temelju ponude ili drugog odgovarajućeg dokumenta.
(2) Iznimno od stavka 1. ovoga članka, ako je zbog naravi predmeta nabave potrebno detaljnije urediti međusobna prava i obveze, Naručitelj može sklopiti ugovor.
(3) Jednostavna nabava robe, usluga i radova te provedba projektnih natječaja procijenjene vrijednosti jednake ili veće od 5.000,00 eura bez PDV-a, a manje od 15.000,00 eura bez PDV-a, provodi se objavom poziva na dostavu ponuda na službenoj mrežnoj stranici Općine Vrpolje.
(4) Poziv iz stavka 3. ovoga članka mora sadržavati najmanje: naziv Naručitelja, opis predmeta nabave, tehničke specifikacije ako su potrebne, procijenjenu vrijednost nabave, kriterij za odabir ponude, rok i način dostave ponuda, kontakt osobu te druge podatke potrebne za izradu ponude.
(5) Ponude u postupku iz stavka 3. ovoga članka dostavljaju se elektroničkim putem, u pravilu na adresu elektroničke pošte navedenu u pozivu na dostavu ponuda, osim ako je pozivom određen drugi način dostave.
(6) Naručitelj može odabrati ponudu i ako je zaprimljena samo jedna pravodobna ponuda, pod uvjetom da ista udovoljava uvjetima i zahtjevima iz poziva na dostavu ponuda.
VIII. JEDNOSTAVNA NABAVA ROBE I USLUGA TE PROVEDBA PROJEKTNIH NATJEČAJA ČIJA JE PROCIJENJENA VRIJEDNOST JEDNAKA ILI VEĆA OD 15.000,00 EURA, A MANJA OD 50.000,00 EURA TE RADOVA ČIJA JE PROCIJENJENA VRIJEDNOST JEDNAKA ILI VEĆA OD 15.000,00 EURA, A MANJA OD 100.000,00 EURA
Članak 8.
(1) Postupak jednostavne nabave robe i usluga te provedbe projektnih natječaja procijenjene vrijednosti jednake ili veće od 15.000,00 eura bez PDV-a, a manje od 50.000,00 eura bez PDV-a, te radova procijenjene vrijednosti jednake ili veće od 15.000,00 eura bez PDV-a, a manje od 100.000,00 eura bez PDV-a, provodi se putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH).
(2) Za nabavu robe i usluga te provedbu projektnih natječaja čija je procijenjena vrijednost veća od 15.000,00 eura bez PDV-a, a manja od 50.000,00 eura bez PDV-a, te radova čija je procijenjena vrijednost veća od 15.000,00 eura bez PDV-a, a manja od 100.000,00 eura bez PDV-a, Naručitelj provodi postupak jednostavne nabave putem javne objave u modulu jednostavne nabave EOJN RH.
(3) Iznimno od stavka 2. ovoga članka, Naručitelj nije obvezan provesti postupak jednostavne nabave putem javne objave u modulu jednostavne nabave EOJN RH ako su ispunjeni razlozi za primjenu iznimke propisani člankom 15. ZJN 2016.
(4) Razlozi za primjenu iznimke iz stavka 3. ovoga članka navode se i obrazlažu u objavi u modulu jednostavne nabave EOJN RH.
Članak 9.
(1) Postupak jednostavne nabave iz članka 7. stavka 3. ovoga Pravilnika pokreće se objavom poziva na dostavu ponuda na službenoj mrežnoj stranici Općine Vrpolje.
(2) Postupak jednostavne nabave iz članka 8. ovoga Pravilnika pokreće se slanjem ili objavom dokumentacije o nabavi u EOJN RH.
(3) Poziv na dostavu ponuda odnosno dokumentacija o nabavi mora sadržavati sve potrebne podatke koji gospodarskom subjektu omogućuju izradu ponude.
(4) U pozivu na dostavu ponuda odnosno dokumentaciji o nabavi može se propisati jedan ili više kriterija za kvalitativni odabir gospodarskih subjekata, sukladno odredbama članaka 251. do 279. ZJN 2016.
(5) U pozivu na dostavu ponuda odnosno dokumentaciji o nabavi može se zahtijevati dostava jamstva, i to jamstva za ozbiljnost ponude, jamstva za uredno ispunjenje ugovora, jamstva za otklanjanje nedostataka i/ili jamstva o osiguranju za pokriće odgovornosti iz djelatnosti.
(6) Kriterij za odabir ponude može biti najniža cijena, cijena i kvaliteta ili trošak i kvaliteta, na koji se odgovarajuće primjenjuju odredbe ZJN 2016.

Članak 10.
(1) Ponuda je izjava volje ponuditelja u pisanom obliku da će isporučiti robu, pružiti usluge ili izvesti radove u skladu s uvjetima i zahtjevima iz dokumentacije.
(2) Ponude se dostavljaju u skladu s načinom određenim u dokumentaciji.
(3) Rok za dostavu ponuda mora biti primjeren predmetu nabave i ne smije biti kraći od pet dana od dana objave poziva na dostavu ponuda na službenoj mrežnoj stranici Općine Vrpolje odnosno od dana slanja ili objave dokumentacije o nabavi u EOJN RH, osim u slučaju žurne nabave.
(4) U postupcima jednostavne nabave ne provodi se javno otvaranje ponuda, osim za postupke iz članka 8. stavka 2. ovoga Pravilnika, koji se otvaraju na način kako je određeno u EOJN RH.
(5) Ponude u postupku iz članka 7. stavka 3. ovoga Pravilnika otvara službenik Naručitelja kojem se to nalazi u opisu poslova radnog mjesta, a ponude u postupcima iz članka 8. ovoga Pravilnika otvara najmanje jedan član stručnog povjerenstva.
(6) Ponude u postupku iz članka 7. stavka 3. ovoga Pravilnika pregledava i ocjenjuje službenik Naručitelja kojem se to nalazi u opisu poslova radnog mjesta, a ponude u postupcima iz članka 8. ovoga Pravilnika pregledava i ocjenjuje stručno povjerenstvo. U postupku iz članka 7. stavka 3. sastavlja se zapisnik ili službena bilješka o pregledu i ocjeni ponuda, a u postupcima iz članka 8. zapisnik o pregledu i ocjeni ponuda.
Članak 11.
(1) Za nabave iz članka 7. stavka 1. ovoga Pravilnika ne donosi se posebna odluka o odabiru, već se odabir dokumentira izdavanjem narudžbenice odnosno sklapanjem ugovora ako je to potrebno zbog naravi predmeta nabave.
(2) Odluku o odabiru ili poništenju postupka za nabave iz članka 7. stavka 3. i članka 8. ovoga Pravilnika donosi općinski načelnik.
(3) Odluka o odabiru ili poništenju donosi se u roku od 30 dana od isteka roka za dostavu ponuda, osim ako je u pozivu na dostavu ponuda odnosno dokumentaciji o nabavi određen drugi rok.
(4) Odluka o odabiru ili poništenju postaje izvršna objavom u EOJN RH ili dostavom odluke ponuditelju/ponuditeljima, ovisno o načinu provedbe postupka.
(5) Postupak jednostavne nabave završava izvršnošću odluke o odabiru ili poništenju, a kod nabave iz članka 7. stavka 1. ovoga Pravilnika izdavanjem narudžbenice odnosno sklapanjem ugovora.
(6) Protiv odluke o odabiru i odluke o poništenju postupka jednostavne nabave iz članka 8. ovoga Pravilnika može se uložiti prigovor na način propisan člankom 16. ovoga Pravilnika.
Članak 12.
(1) Naručitelj će poništiti postupak nabave ako nije dostavljena niti jedna ponuda ili ako nakon odbijanja ponuda ne preostane niti jedna valjana ponuda ili ako je to potrebno radi zaštite javnog interesa uz obrazloženje razloga koji opravdavaju poništenje.
(2) Naručitelj može poništiti postupak nabave i iz drugih opravdanih razloga u bilo kojem trenutku, u kojem slučaju ti razlozi moraju biti obrazloženi.
 IX. SKLAPANJE UGOVORA / IZDAVANJE NARUDŽBENICA
Članak 13.
(1) Narudžbenica se izdaje u skladu s ponudom ili drugim odgovarajućim dokumentom te je potpisuje odgovorna osoba Naručitelja ili osoba koju ona ovlasti.
(2) Pod pojmom “narudžbenica” smatraju se i nalog, zaključnica, zahtjevnica i slično, ako sadrži sve bitne sastojke za izvršenje predmeta nabave.
(3) Ugovor se sklapa u pisanom obliku prema uvjetima iz poziva na dostavu ponuda odnosno dokumentacije o nabavi i/ili odabranoj ponudi, odnosno drugom odgovarajućem dokumentu, a kada se u postupku donosi odluka o odabiru, nakon izvršnosti odluke o odabiru.
X. REGISTAR UGOVORA JEDNOSTAVNE NABAVE 
Članak 14.
(1) Naručitelj vodi Registar ugovora jednostavne nabave.
(2) Registar ugovora jednostavne nabave vodi se sukladno odredbama ZJN 2016 i podzakonskih propisa kojima se uređuju Plan nabave i Registar ugovora.
XI. IZUZEĆA 
Članak 15.
(1) Odredbe ovog Pravilnika ne primjenjuju se u slučajevima nabave zanemarive vrijednosti do iznosa od 200,00 eura s PDV-om, za troškove reprezentacije do iznosa od 500,00 eura po pojedinom računu s PDV-om, za usluge javnih bilježnika i upravne pristojbe te za sve troškove koji su plaćeni službenom poslovnom karticom za sitne i hitne troškove male vrijednosti.
(2) Račun gospodarskog subjekta smatra se odgovarajućim dokazom o izvršenoj nabavi.
XII. PRAVNA ZAŠTITA
Članak 16.
(1) U postupcima jednostavne nabave iz članka 8. ovoga Pravilnika pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o jednostavnoj nabavi i koji je pretrpio ili bi mogao pretrpjeti štetu od navodnoga kršenja subjektivnih prava.
(2) Prigovor se podnosi u pisanom obliku elektroničkim sredstvima komunikacije, putem EOJN RH, u roku od pet dana od objave odluke o odabiru ili poništenju u EOJN RH odnosno od dostave odluke ponuditelju, ako se odluka ne objavljuje putem EOJN RH.
(3) Naručitelj će razmotriti prigovor ponuditelja te isti uvažiti ili odbiti. O prigovoru odlučuje općinski načelnik u roku od osam dana o čemu donosi odluku koja mora imati obrazloženje.
(4) Ukoliko se prigovor uvaži, stručno povjerenstvo ponovno provodi pregled i ocjenu ponuda ili poništava postupak. 
XIII. ZAVRŠNE ODREDBE
Članak 17.
(1) Sve izmjene i dopune ovog Pravilnika donose se na isti način kao i ovaj Pravilnik.
(2) Postupci jednostavne nabave pokrenuti prije stupanja na snagu ovog Pravilnika dovršit će se prema odredbama Pravilnika koji je bio na snazi u vrijeme njihova pokretanja.
(3) U slučaju izmjena i/ili dopuna ZJN 2016, odredbe ovoga Pravilnika primjenjivat će se na odgovarajući način, u skladu s važećim odredbama ZJN 2016, do usklađenja ovoga Pravilnika.
Članak 18.
(1) Ovaj Pravilnik objavit će se u Službenom glasniku Općine Vrpolje i na službenim internetskim stranicama Općine Vrpolje te će se učiniti dostupnim u Elektroničkom oglasniku javne nabave Republike Hrvatske.
(2) Ovaj Pravilnik stupa na snagu osmoga dana od dana objave u Službenom glasniku Općine Vrpolje.
(3) Odredbe ovoga Pravilnika koje se odnose na obveznu provedbu postupaka jednostavne nabave putem modula jednostavne nabave u EOJN RH primjenjuju se od 1. rujna 2026., ako je tako propisano važećim Zakonom o javnoj nabavi. 
(4) Stupanjem na snagu ovog Pravilnika prestaje važiti Pravilnik o provedbi postupka jednostavne nabave u Općini Vrpolje („Službeni glasnik Općine Vrpolje“ broj 14/24).

OBRAZLOŽENJE PRIJEDLOGA AKTA
Sukladno članku 11. Zakona o pravu na pristup informacijama („Narodne novine“ broj 25/13, 85/15 i 69/22), Općina Vrpolje provodi savjetovanje sa zainteresiranom javnošću o Nacrtu prijedloga Pravilnika o provedbi postupaka jednostavne nabave.
Važeći Pravilnik o provedbi postupka jednostavne nabave u Općini Vrpolje potrebno je uskladiti sa Zakonom o izmjenama i dopunama Zakona o javnoj nabavi („Narodne novine“ broj 48/26), koji je stupio na snagu u svibnju 2026. godine te kojim su uvedene značajne novosti u području provedbe jednostavne nabave, osobito u dijelu obvezne primjene modula jednostavne nabave u Elektroničkom oglasniku javne nabave Republike Hrvatske (EOJN RH).
Predloženim Pravilnikom uređuju se pravila, uvjeti i postupci provedbe jednostavne nabave robe, usluga i radova te provedbe projektnih natječaja za nabave procijenjene vrijednosti manje od pragova propisanih Zakonom o javnoj nabavi.
Pravilnikom se, prema procijenjenoj vrijednosti nabave, uređuju tri razine provedbe postupaka jednostavne nabave: za nabave procijenjene vrijednosti manje od 5.000,00 eura bez PDV-a zadržava se provedba izdavanjem narudžbenice, za nabave procijenjene vrijednosti jednake ili veće od 5.000,00 eura bez PDV-a, a manje od 15.000,00 eura bez PDV-a uvodi se objava poziva na dostavu ponuda na službenoj mrežnoj stranici Općine Vrpolje, dok se nabave procijenjene vrijednosti jednake ili veće od 15.000,00 eura bez PDV-a provode putem modula jednostavne nabave u EOJN RH.
Osnovni cilj donošenja novog Pravilnika je:
· usklađenje internog akta s izmjenama Zakona o javnoj nabavi,
· osiguravanje transparentnog i učinkovitog provođenja postupaka jednostavne nabave,
· digitalizacija postupaka kroz obveznu primjenu EOJN RH,
· osiguravanje ekonomičnog, svrhovitog i zakonitog trošenja proračunskih sredstava.
Nacrtom Pravilnika detaljnije se uređuju:
· sprječavanje sukoba interesa u postupcima jednostavne nabave,
· provođenje analize tržišta prije pokretanja postupka nabave,
· vrijednosni pragovi i način provedbe pojedinih postupaka jednostavne nabave,
· obvezna provedba postupaka putem modula jednostavne nabave EOJN RH,
· postupanje stručnog povjerenstva,
· sadržaj dokumentacije o nabavi i kriteriji za odabir ponude,
· pravila pregleda i ocjene ponuda,
· donošenje odluke o odabiru i poništenju,
· pravna zaštita putem instituta prigovora,
· vođenje registra ugovora jednostavne nabave.
Posebna novost odnosi se na obveznu primjenu modula jednostavne nabave u EOJN RH za postupke jednostavne nabave iznad propisanih vrijednosnih pragova, sukladno novim zakonskim rješenjima, čime se dodatno povećava transparentnost i standardizacija postupaka jednostavne nabave.

Također, Pravilnikom se preciznije uređuju iznimke od obveze javne objave u modulu jednostavne nabave EOJN RH te obveza obrazlaganja razloga za primjenu takvih iznimaka.
Radi osiguravanja zakonitosti i integriteta postupaka jednostavne nabave dodatno se uređuje područje sprječavanja sukoba interesa te pravna zaštita gospodarskih subjekata kroz mogućnost izjavljivanja prigovora putem EOJN RH.
Predlaže se da Pravilnik stupi na snagu osmog dana od dana objave u Službenom glasniku Općine Vrpolje, dok se odredbe koje se odnose na obveznu provedbu postupaka jednostavne nabave putem modula jednostavne nabave u EOJN RH primjenjuju od 1. rujna 2026., ako je tako propisano važećim Zakonom o javnoj nabavi.

